- Det er meget interessant, hvis det viser sig, at folk gerne vil betale for eksklusive podcasts. Og at man så kan have en indtægt, hvis man kan flytte lytterne derhen og forklare folk, at det altså er et arbejde at lave, siger han.

Han mener også, at det i dag er svært at finde rundt i de mange podcasts, der er derude.

- Selv da jeg startede, sagde folk, at podcasts boomede helt vildt. Og det er jo kun gået én vej i forhold til mængden. Det er meget kendetegnet ved, at der er virkelig meget indhold. Det er blevet lidt det nye blog, for det virker lidt som om, alle har en podcast.

Pelle Lundberg har selv haft blandet held med at få en indtægt ud af arbejdet med podcasts. Og han håber, Podimos indtog kan gøre den del lettere generelt.

Jeg skal tænke over, hvad jeg får mest ud af. Jeg er jo også komiker og vil gerne ud og eksponeres. Så er 15.000 betalende downloads bedre end 200.000 gratis? Pelle Lundberg, komiker og podcaster

Men det kræver også, at tjenesten får succes med at få folk over til det betalte indhold.

- Det er lidt som at sætte en isbod op et sted, hvor der er gratis is. Så skal din is jo være bedre. De fleste vil nok sige nej tak, men nogen vil også prøve isen. Og så skal den være god, siger han.

Han overvejer selv, om det kan være relevant at lave nogle af sine udsendelser hos Podimo.

- Men jeg skal tænke over, hvad jeg får mest ud af. Jeg er jo også komiker og vil gerne ud og eksponeres. Så er 15.000 betalende downloads bedre end 200.000 gratis?

Hos Podimo har de endnu ikke meldt en pris ud på den nye tjeneste. Men ifølge Nikolaj Koppel bliver den månedlige pris 'i retning af en god kop kaffe ude i byen - godt og vel'.

Umodent marked

Podcastvirksomheden Mediano producerer i dag en lang række podcasts - primært om fodbold, men også om andre områder som musik og politik.

Her hilser chefredaktør Peter Brüchmann det nye initiativ velkommen, men han har ikke selv tænkt sig at lade sig inspirere af betalingsmodellen.

- Jeg vil ikke udelukke, at modellen bliver udbredt, for man skal lede efter veje til at finansiere kvalitetsindhold. Men jeg foretrækker at gøre det gennem en gratis model, siger han.

Peter Brüchmann startede i 2016 podcastuniverset Mediano, der har fodbold som sit omdrejningspunkt. (Foto: Robert Hendel)

Mediano, der i dag har fem fuldtidsansatte, finansierer sine udsendelser gennem såkaldte kommercielle partnerskaber, hvor virksomheder betaler for at optræde i Medianos podcasts.

Ifølge Peter Brüchmann har Mediano med den model nået en størrelse, hvor de i år regner med at omsætte for mellem tre og fire millioner kroner.

- Podcastmarkedet er stadig meget umodent. Der er mange, der er i stand til at opbygge publikum, fordi de laver noget, folk gerne vil høre. Men de har ikke etablerede kommercielle modeller for, hvordan det skal gøres.

- For et par måneder siden havde jeg nok svaret, at jeg ikke tror på den her betalingsmodel. Men det umodne marked har lært mig, at man ikke skal lukke døren for nogle modeller, der kan skabe finansiering af kvalitetsindhold, siger han.

Kan betyde bedre indhold

Peter Brüchmann tror især på, at en betalingsmodel kan gavne de dyrere produktioner. Rigtig mange podcasts er i dag mennesker, der taler i en mikrofon. Og det er ikke særlig dyrt at lave.

At nogen så sætter en mur op, er jo bare en fordel for os, som stadig er gratis. Peter Brüchmann, chefredaktør på Mediano

- Men hvis det kan være en måde at få finansieret de dyrere produktioner med eksempelvis reportage-indhold, så skal man være meget åben for det, siger Peter Brüchmann.

Han frygter ikke konkurrencen fra Podimo, der altså også selv vil producere podcasts med store navne som Casper Christensen, Hella Joof, Thomas Skov og podcast-duoen Third Ear.

- Nej, det frygter jeg ikke. Tværtimod. Der ligger jo også noget i, at en stor podcast et sted kan åbne døren til det her univers for lyttere, så flere hører podcasts.

- At nogen så sætter en mur op, er jo bare en fordel for os, som stadig er gratis, siger han.

Hos Podimo er ambitionerne store.

- Danmark skal vise vejen. Der skal vi gøre os nogle erfaringer på indholdet og appen, og så skal vi skalere ud i Europa med vores erfaringer, siger Nikolaj Koppel og tilføjer:

- Vi vil være folks foretrukne sted at hente podcasts.